DA Den Europæiske Unions Tidende L 138/52

KOMMISSIONENS GENNEMFØRELSESFORORDNING (EU) Nr. 483/2014

af 8. maj 2014

om beskyttelsesforanstaltninger over for diarré hos svin forårsaget af et deltacoronavirus for så vidt angår de dyresundhedsmæssige betingelser for indførsel til Unionen af sprøjtetørret blod og blodplasma fra svin bestemt til fremstilling af foder til opdrættede svin

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 22, stk. 3, og

ud fra følgende betragtninger:

(1) Ved artikel 22, stk. 1, i direktiv 97/78/EF er det fastsat, at hvis der på et tredjelands område opstår eller spredes en sygdom eller andre foreteelser eller forhold, der kan udgøre en alvorlig fare for dyrs sundhed, eller hvis andre tungtvejende hensyn til dyrs sundhed gør det berettiget, træffer Kommissionen straks på eget initiativ eller på anmodning af en medlemsstat foranstaltninger, herunder fastsættelse af særlige betingelser for produkter, der kommer fra det pågældende tredjeland eller fra en del af det pågældende tredjeland.

(2) Ved Europa-Parlamentets og Rådets forordning (EF) nr. 1069/2009 (2) er der fastsat folke- og dyresundhedsbestemmelser for animalske biprodukter og afledte produkter med henblik på at forebygge og minimere risici for folke- og dyresundheden forårsaget af disse produkter og navnlig at beskytte foderkædens sikkerhed. I nævnte forordning inddeles sådanne produkter i særlige kategorier, der afspejler risikoen for folke- og dyresundheden.

(3) Ved artikel 41, stk. 3, i forordning (EF) nr. 1069/2009 er der fastsat krav gældende for import af animalske biprodukter og produkter afledt af kategori 3-materiale.

(4) Ved Kommissionens forordning (EU) nr. 142/2011 (3) er der fastsat gennemførelsesbestemmelser til forordning (EF) nr. 1069/2009, herunder specifikke krav til behandling eller forarbejdning af animalske biprodukter og afledte produkter bestemt til fodring af andre opdrættede dyr end pelsdyr.

(5) Blodprodukter bestemt til fremstilling af foder til opdrættede dyr, herunder spraytørret blod og plasma fra svin, skal være fremstillet i overensstemmelse med kapitel II, afsnit 2, i bilag X til forordning (EU) nr. 142/2011. I henhold til litra B i samme afsnit skal blodprodukter være blevet forarbejdet ved en af forarbejdningsmetoderne 1-5 eller forarbejdningsmetode 7, jf. kapitel III i bilag IV til nævnte forordning, eller en anden metode, der sikrer, at produkterne overholder de mikrobiologiske normer for afledte produkter, der er fastsat i kapitel I i bilag X til forordning (EU) nr. 142/2011. Forordning (EU) nr. 142/2011 foreskriver ligeledes, navnlig i bilag XIV, kapitel I, afsnit 1, tabel 1, række 2, sjette kolonne, at blodprodukter, der ikke er bestemt til konsum, og som kan anvendes som foder bestemt til afsendelse til eller transit gennem Unionen, skal ledsages af et sundhedscertifikat, som er i overensstemmelse med standardsundhedscertifikatet i kapitel 4(B) i bilag XV.

(6) Diarré hos svin forårsaget af et deltacoronavirus forekommer i Asien og Nordamerika. Dette virus er aldrig blevet påvist i Unionen. Spraytørret blod og blodplasma fra svin er en traditionel ingrediens i foder til smågrise. Uhensigtsmæssig varmebehandling eller kontaminering efter varmebehandling kan føre til spredning af virusset via sådanne produkter.

(7) Det er derfor nødvendigt at ændre kravene til import af sprøjtetørret blod og blodplasma fra svin bestemt til fremstilling af foder til opdrættede svin.

(8) Videnskabelige observationer viser, at coronavirus hos svin inaktiveres i svinefæces, hvis det opvarmes til og holdes på en temperatur på 71 °C i 10 minutter eller opbevares ved stuetemperatur på 20 °C i 7 dage. Virusset overlevede ikke i eksperimentelt inficeret tørfoder opbevaret ved 24 °C i over 2 uger. I tredjelande er den sædvanligvis anvendte temperatur til spraytørring af blod og blodplasma 80 °C overalt i stoffet.

(9) På grundlag af disse disponible oplysninger bør det kræves, at spraytørret blod og blodplasma fra svin, der indføres fra tredjelande, og som er bestemt til fodring af svin, har været underkastet en behandling ved høj temperatur med efterfølgende opbevaring i et bestemt tidsrum ved rumtemperatur for at reducere risikoen for kontaminering efter behandlingen.

(10) På grund af behovet for at beskytte dyresundheden i Unionen og den alvorlige trussel, som de pågældende blodprodukter udgør, bør Kommissionen vedtage midlertidige beskyttelsesforanstaltninger. Indførsel af disse produkter i Unionen bør således ledsages af et sundhedscertifikat, jf. modellen i bilaget til denne forordning.

(11) De midlertidige beskyttelsesforanstaltninger bør anvendes fra dagen for offentliggørelsen af denne forordning og gælde i en periode på 12 måneder. De kan ændres på baggrund af en risikovurdering baseret på nye videnskabelige oplysninger.

(12) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Uanset kapitel I, afsnit 1, tabel 1, række 2, sjette kolonne, i bilag XIV og kapitel 4(B) i bilag XV til forordning (EU) nr. 142/2011 skal blodprodukter, der ikke er bestemt til konsum, og som kan anvendes som fodermiddel, bestemt til afsendelse til eller transit gennem Unionen, ledsages af et sundhedscertifikat, jf. modellen i bilaget til denne forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den finder anvendelse på sendinger, der udstedes certifikater for fra dagen efter offentliggørelsen i Den Europæiske Unions Tidende.

Den anvendes indtil den 31. maj 2015.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 8. maj 2014. På Kommissionens vegne José Manuel BARROSO Formand

(1) EFT L 24 af 30.1.1998, s. 9.

(2) Europa-Parlamentets og Rådets forordning (EF) nr. 1069/2009 af 21. oktober 2009 om sundhedsbestemmelser for animalske biprodukter og afledte produkter, som ikke er bestemt til konsum, og om ophævelse af forordning (EF) nr. 1774/2002 (EUT L 300 af 14.11.2009, s. 1).

(3) Kommissionens forordning (EU) nr. 142/2011 af 25. februar 2011 om gennemførelse af Europa-Parlamentets og Rådets forordning (EF) nr. 1069/2009 om sundhedsbestemmelser for animalske biprodukter og afledte produkter, som ikke er bestemt til konsum, og om gennemførelse af Rådets direktiv 97/78/EF for så vidt angår visse prøver og genstande, der er fritaget for veterinærkontrol ved grænsen som omhandlet i samme direktiv (EUT L 54 af 26.2.2011, s. 1).